Kegyelem nektek és békesség Istentől a mi Atyánktól és az Úr Jézus Krisztustól!

Ézs 38, 9-16  
*Ezékiásnak, Júda királyának a följegyzése abból az időből, amikor beteg volt, de fölgyógyult betegségéből: 10Már azt gondoltam, hogy életem delén kell átmennem a holtak hazájának kapuin, megfosztva még hátralévő éveimtől. 11Azt gondoltam, hogy nem látom többé az URat az élők földjén, nem láthatok többé embert a világ lakói között. 12Hajlékomat lebontják, mint a pásztorok sátrát, megfosztanak tőle. Összetekeri életemet, mint takács a kész vásznat, elvágja az ÚR életem fonalát; még egy nap talán, de aztán az éjjel biztosan végez velem! 13Reggelig igyekeztem megnyugodni, de úgy törte össze minden csontomat, mint az oroszlán; még egy nap talán, de aztán az éjjel biztosan végez velem! 14Csipogtam, mint a fecske vagy a rigó, úgy nyögtem, mint a galamb. Szemeim bágyadtan néztek a magasba: Uram, szenvedek, segíts rajtam! 15Mit szóljak? Hiszen amit megmondott, azt tette velem. Messze elkerül az álom lelkem keserűségére. 16Uram, az éltet mindenkit, és engem is az éltet, hogy te majd megerősítesz és meggyógyítasz engem!*

A Kegyelem reménységében élő Gyülekezet!

Mai igeszakaszunkat egy igazán élő képpel is lehet szemléltetni, amit egy egyszerű kérdésben is össze lehet foglalni: „Mi történik akkor, ha Isten elzárja a mennyei gázvezetéket? Azaz mi történik, ha az Úr kimondja történetünk végét: itt a vége, fuss el véle?  
Ezékiás király Júda jó, azaz Istenhez hűséges királyainak a sorához tartozik. Ha az egész élettörténetét most nem is mondom el, de alátámasztásként fogadjanak el a Testvérek most annyit, hogy ő az a király, aki a próféta Isten iránti vezetésére hallgatva, nagy vallási reformot hajt végre az országban és többek között megtisztítja a templomot és a vallási életet is a sok rárakódott, benne felhalmozott pogány szeméttől. Nem könnyű, de szükséges szolgálatot vállal fel ezzel a király és láthatóan áldás van rajta. De az élete ezzel nem válik védetté a világgal szemben! Betegség gyötri, a külső ellenség fenyegeti és a fia még fiatal az uralkodáshoz. Mondhatni van gondja, baja bőven, amiből még ki kellene lábalnia, amit még meg kellene oldani valahogy. Azt szoktuk mondani ilyenkor: „Még dolgom a világban.”. És ebben a szorult helyzetben Isten üzen Ezékiásnak…, de nem éppen azt, amit várna, nem a gyógyulás örömhíre érkezik, hanem csak ennyi: *„Rendelkezz házadról, mert meghalsz, nem maradsz életben!”*.  
„Hát, hol itt az igazság, a jogos jussa a szolgálatvállalónak?” – hördül fel rögtön az emberszív. Így bánik az Úr a hűséges szolgákkal? Hát, hogy bízzam Rá magamat, akkor én, aki még a pogány, világi vágyakozásokat se vagyok hajlandó kigyomlálni az életemből, a hitemből? Ha Ezékiás, aki ismerte és hallgatott az Úr igéjére ilyen véget ér, akkor nekem, aki még arra se veszem a fáradtságot, hogy az igét naponként olvassam és tanulmányozzam és komolyan vegyem az életemmel, nekem milyen vég fog jutni?  
Igen, az ilyen sarkos helyzetekben, az emberi élet mélységei közepedte jön csak az igazi, lázadó természetünk úgy igazán felszínre. Hallgassunk bele az utcán, boltban, piacon, vagy még inkább az orvosi rendelőben összetalálkozó régi ismerősök, vagy akár idegenek beszélgetésébe. Sokszor olyan érzése támad az embernek, mintha közös jajongó szentélyekben találta volna magát. Meg se tudom számolni, hogy hányszor hallottam már a kérdést, hogy „de Tisztelendő úr, én nem tudom mit mondjak, én nem tudom hogyan kell hitvallást tenni!”. Érdekes módon a panasz-„zsoltáraink” megfogalmazásában valahogy nem akad így el a hangunk. Ha kérdőre kell vonni az Istent, ha Rá kell fogni, hogy valami rossz történik velünk, akkor rögtön tudjuk, hogy kire és hogyan kell rámutatnunk.   
Ilyen lenne, ilyennek kellene lennie, az őszinte ember istentiszteletének? Jajjveszékelők gyülekezetének lenni, erre kaptunk elhívást?

Ezékiás király nagyon szép és érzékletes képekkel írja le a saját gyötrődését. Ahogyan szembesül azzal, hogy bizony el kell engednie mindent. Nem csak a vágyait, de a biztosnak hitt terveit, sőt a családja iránt érzett gondoskodó akaratát is. Nem könnyű helyzet, főleg nem annak, aki úgy hiszi, hogy mindezek felett biztos kézzel uralkodik. Vagy épp annak, aki elhiszi magának, hogy ő már megszolgálta az Úrnál, hogyha baj van, akkor csak füttyentenie kelljen és az ő adósa, az Úr, majd ugrik, hogy most Ő tegyen egy szívességet. Csak úgy kéz kezet mos alapon. Ha én befizettem az egyházfenntartási járulékot, ha én szolgálatot vállaltam a gyülekezetben, ha én beültem az istentiszteletre, ha én elmormoltam tegnap este is a „Miatyánkot”, akkor most jogosan várom, hogy kihúzzon a bajból!  
Tudom, ezt a lelkületet mindig könnyebb meglátni a másik ember visszásságaiban, de most rólad beszél az ige. Arról kérdez, ami a te szívedben van!  
Ezékiás király úgy fogalmaz igeszakaszunk elején: *„Már azt gondoltam”*. És mi is, hányszor kezdjük pont így? Arra figyelve, amit mi gondolunk. Azt előtérbe helyezve, ami ott és akkor nekünk tűnik fontosnak. És már a gondolatmenet, az Istenhez fordulásunk elejét, kezdetét el is torzította az a vakságunk, hogy megint önmagam, megint saját gondolataimra, a saját értelmezésemre figyelek, és messze-messze nem az Isten akaratát, az Ő kegyelmét keresem.  
Ezékiás is először addig jut így, hogy az az érzés, az a gondolat fogalmazódik meg benne, hogy Isten őt „megfosztja” valamitől. Elvesz tőle valamit, ami megilleti őt, ami ráadásul nagyon is kell neki. Kicsit olyan ez, mint mikor a kisgyermek keservesen sír a játékért, amit kinézett valahol és végül annyira belelovalja magát, hogy elhiszi, hogy de igen, neki mindenek felett az kell, a nélkül minden értelmetlen, már semmi más nem fontos.   
De tudja ilyenkor a gyermek, hogy mire is vágyik igazán? Tényleg arra van szüksége? Jogosan érzi, hogy épp megfosztják valamitől?  
Nyilván nem, hiszen soha nem is volt az övé, és mégis egyre biztosabb benne. Pont, mint mi, bármilyen világhoz köthető dolgunkkal, konkrétan az életünkkel. Épp úgy, mint Ezékiás király.

A király sír, a korábbi versekben olvassuk, hogy a fal felé fordulva sír és imádkozik Istenhez. Olvassuk hogyan gyötrődik: „*Csipogtam, mint a fecske vagy a rigó, úgy nyögtem, mint a galamb. Szemeim bágyadtan néztek a magasba: Uram, szenvedek, segíts rajtam! 15Mit szóljak? Hiszen amit megmondott, azt tette velem. Messze elkerül az álom lelkem keserűségére.”*.  
És talán ebben a mélységében, ebben a keserű lelkületben, ahogy egyre inkább elenged minden mást és már valóban semmi másba nem kapaszkodik, csak az Úr kegyelmébe, az imént még keserű szájízzel kimondott mondat: „*Hiszen amit megmondott, azt tette velem.”*, hirtelen reménységgé kezd válni, hirtelen hálaadássá kezd válni panasz és zsörtölődés helyett.   
Nem képmutatásból, hiszen nincs ott senki aki elítélné, vagy elismerné a szavaiért. Nem alakoskodásból Isten előtt, hiszen Ő úgy tűnik már lezárta az ügyét. Reménységet talál, mert meglátja, megérti, hogy mi mindent tett érte a Szabadító Úr és, hogy az igazi életre, arra az életre, ami számít, arra egyedül a Kegyelmes Istennél találhat utat. Így fogalmaz Ezékiás: „*16Uram, az éltet mindenkit, és engem is az éltet, hogy te majd megerősítesz és meggyógyítasz engem!”*. Nem az a kérdése már, hogy meggyógyítja-e mégis az Úr a betegségből, hanem meglátja, hogy eddig is azért élhetett, mert éltette az Úr, mert megajándékozta minden eddigi napjával és az Ő gyógyító szabadításával. Hihetetlen nagy erőt jelent, ha nem a vágyott ajándékokra tekint az ember – amiket vagy megkapott, vagy nem -, hanem észreveszi, hogy már a legelső másodpercben is erőt kapott és kegyelmi időt, hogy a szabadítás útján járhasson, hogy szabad lehessen a Krisztus szeretetére.  
Ezékiás 15 évet kap végül még Istentől. Hogy hálálkodnánk mi is…, csak aztán eltelne az a 15 év és kérdés, hogy akkor mi szólalna meg az ajkunkról? Hála a kapott kegyelemért, vagy ismét inkább a panasz: „Ó, de gyorsan elröpült ez a 15 év, miért csak ennyit adtál Uram?”. Nem lenne idegen tőlünk az utóbbi.  
Múlt héten Hálaadó istentiszteleten lehettünk együtt, és persze kellenek is az ilyen alkalmak, de mégis visszás, hogy ki kell emeljük a hálaadás fontosságát, mikor ennek kellene meghatároznia minden mondatunkat és tettünket. Talán ebből a visszásságból mutatkozik meg leginkább, hogy mennyire eltévesztjük mi is azt, hogy mire kellene néznünk, hogy mire kellene igazán és rendíthetetlenül tekintenünk. Nem a beteljesült vágyakra, a megáldott tervekre, a szép és rendezett családra, vagy a hosszú életre. Ez mind öröm és megerősít, de célt tévesztünk, ha ezekben mérjük az Isten szeretetét. Hamisak a súlyok, amiket a mérleg serpenyőjébe helyezünk ilyenkor…  
Mintha elhinnénk, hogy az a mennyei gázvezeték hasonlat az igehirdetés elején jó volt. Pedig az, hogy az Úr éltet, vagy, hogy meggyógyít minket, egyáltalán nem az itteni éveink számára, vagy minőségére vonatkozik. Ha az a vezeték elzáródik, akkor a kegyelem, az igazi életünket jelenti bűnbocsátó szeretet akarata szűnne meg.   
Agendánk tételmondata a mai vasárnapra: „Életünk el van rejtve Krisztusban”. Ez azonban nem bizonytalanságot jelent számomra és remélem a testvérek számára sem! Nem gyötrődés, nyugtalan éjszakák kell, hogy úrrá legyen rajtunk, hanem bizonyosság és békesség, mert nem a homályos ismeretlen hatalom akaratában van elrejtve, hanem Krisztusban. Krisztusban, a te Megváltód szeretetében, aki érted legyőzte már a halált, azért, hogy neked örök életed lehessen. Ez számomra nem félelem, ez megnyugvás és biztonság.  
*„Mit szóljak?”* – kérdezi Ezékiás Istenre tekintve és a mindent eldöntő kegyelmet felismerve. Én is ezt kérdezem ma Tőletek: Mi mit szólunk?, Te mit szólsz?.  
Nem leszek itthon a héten, úgyhogy, ha szabad, akkor egy kis házfeladatot hagyok itt a gyülekezet minden tagjára: Figyeld meg, számold meg, hogy a jajj szavaid, a panasz-zsoltáraid, vagy pedig a Krisztusban kapott kegyelemre felelő hálaszavaid lesznek-e túlsúlyban a héten! És hadd bíztassak mindenkit, billentsd el tudatosan a mérleg nyelvét, a hűséges irányba! Ámen